|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. október 24-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2023. október 24., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Balogh Tibor** | **-** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Gyenge-Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztály-vezető** | - | SZMJV PH Hatósági Osztály |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Vinczéné Dr. Menyhárt Mária osztályvezető** | - | SZMJV PH Egészségügyi és Közszolgálati Osztály |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | jelen | SZMJV PH Városüzemeltetési Osztály, Kommunális és Környezetvédelmi Iroda |
|  | **Desits Zoltán irodavezető** | jelen | SZMJV PH Informatikai Iroda |
|  | **Őri-Tóbi Csilla** civil ügyi ügyintéző | jelen | SZMJV PH Egészségügyi és Közszolgálati Osztály, Egészségügyi, Kulturális és Köznevelési Iroda |
|  | **Kiss Viktória** védelmi ügyintéző | jelen | SZMJV PH Hatósági Osztály |
|  |  |  |  |
|  |  |  |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Az ülést megnyitja, megállapítja, hogy a Bizottság 10 fővel határozatképes, 6 fő hiányzó van. A jegyzőkönyvet Kiss Viktória vezeti. Jegyzőkönyv hitelesítésére felkéri Bor Balázs tagot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 7-et fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**45/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. október 24-i ülésének napirendjét az alábbiak szerint fogadta el:

**1./ Javaslat Szombathely Megyei Jogú Város Civil Koncepciójának megalkotására a 2023-2028. közötti időszakra vonatkozóan** *(Közgyűlési 5.)*

**Előadó:** Vinczéné Dr. Menyhárt Mária, az Egészségügyi és Közszolgálati Osztály vezetője

**2./ Javaslat egyes önkormányzati rendeletekkel kapcsolatos döntések meghozatalára** *(Közgyűlési 9.)*

**Előadók:** Dr. Holler Péter, a Hatósági Osztály vezetője

 Kalmár Ervin, a Városüzemeltetési Osztály vezetője

**3./ Tájékoztató a köztisztasággal kapcsolatos szabályszegések kapcsán indított eljárásokról**

**Előadó:** Dr. Holler Péter, a Hatósági Osztály vezetője

**4./ Tájékoztató a 2022-2023. évben történt, a közterületi térfigyelő mobil kamera rendszert érintő fejlesztésekről**

 **Előadók:** Desits Zoltán, az Informatikai Iroda vezetője

 Ágoston Sándor, a Közterület-felügyelet irodavezetője

**5./ Tájékoztató a szombathelyi Fő tér környezetében felmerült közbiztonsági problémákról** *(szóbeli előterjesztés)*

**Előadó:** Dr. Gulyás Ferenc r. ezredes, kapitányságvezető, a Bizottság tagja

**6./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**7./ Különfélék**

 **Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Civil Koncepciójának megalkotására a 2023-2028. közötti időszakra vonatkozóan** *(Közgyűlési 5.)*

**Előadó:** Vinczéné Dr. Menyhárt Mária, az Egészségügyi és Közszolgálati Osztály vezetője

**Kelemen Krisztián képviselő, a Bizottság elnöke:** Köszönti Őri-Tóbi Csillát, civil ügyi ügyintézőt, az 1. napirendi ponttal kapcsolatosan. Felteszi, hogy a kiküldött anyaghoz van-e bárkinek kérdése, hozzászólása. A megküldött anyag részletes, tartalmazza a teljes Civil Koncepciót. A Bizottság a szeptemberi ülésén a Civil Fórumba a bűnmegelőzés, közrendvédelem tevékenységi körben a Szombathelyi Polgárőr Egyesületet javasolta delegálni.

Van-e esetleg kérdés, észrevétel? Nem volt, így szavazásra teszi fel a határozati javaslatot, ami bekerül a Közgyűlés elé, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatot hozta:*

**46/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat Szombathely Megyei Jogú Város Civil Koncepciójának megalkotására a 2023-2028. közötti időszakra vonatkozóan”* című előterjesztést megtárgyalta és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** a Közgyűlés 2023. október 26-i ülése

**2./ Javaslat egyes önkormányzati rendeletekkel kapcsolatos döntések meghozatalára** *(Közgyűlési 9.)*

**Előadók:** Dr. Holler Péter, a Hatósági Osztály vezetője

 Kalmár Ervin, a Városüzemeltetési Osztály vezetője

**Kelemen Krisztián képviselő, a Bizottság elnöke:** Röviden szeretné összefoglalni a napirendi pontot. A hulladékról szóló 2012. évi CLXXXV. törvény módosításának eredményeként 2023. július 1. napjától az állami felelősség körébe került a hulladékgazdálkodási közszolgáltatás megszervezésének és ellátásának feladata, vagyis a lakossági hulladék elszállítása állami feladat lett. A módosítás miatt szükségessé vált a Hull. rend. hatályon kívül helyezése, valamint új önkormányzati rendelet megalkotása, amely tartalmazza az elhagyott hulladék felszámolásához szükséges helyi intézkedések körét, valamint a közterület tisztán tartására vonatkozó részletes szabályokat. Az előterjesztéshez csatolt rendelettervezet a felhatalmazásnak megfelelő szabályokat tartalmazza.

A rendelet módosítás másik része pedig a forgalomra alkalmatlan gépjárművekre vonatkozik, itt dr. Czeglédy Csaba képviselő jelezte az előző Közgyűlésen, hogy célszerű pontosítani, hogy forgalomból ideiglenesen vagy véglegesen kivont gépjárművekre vonatkozik az önkormányzati rendelet. A „közúti közlekedésben való részvételre alkalmatlan” feltétel magában foglalja azt az esetet, amikor a jármű nincs forgalomba helyezve, hiszen a közúti közlekedési igazgatási feladatokról, a közúti közlekedési okmányok kiadásáról és visszavonásáról szóló 326/2011. (XII.28.) Korm. rendelet 42. § (1) bekezdése alapján *„a közúti közlekedés szabályairól szóló rendeletben meghatározott járművel – kivéve a trolibuszt, a villamost, a kerékpárt, a két- és háromkerekű segédmotoros kerékpárt, az állati erővel vont járművet, a kézikocsit – közúti forgalomban akkor lehet részt venni, ha forgalomba helyezték, vagy ideiglenes forgalomban tartását engedélyezték”*.

A járművek forgalomból történő, ideiglenes, valamint végleges kivonása gyakran előforduló eset, arra sor kerülhet kérelemre, valamint hivatalból is, több különböző indokból. A jogalkotói szándék egyértelműen az, hogy bármelyik esetről legyen is szó, az ilyen járművek ne foglalják a közterületet, és ezzel ne vegyenek el helyet forgalomban lévő járművek elől. Tulajdonképpen ez ennek a módosításnak a lényege.

Van-e esetleg kérdés, észrevétel? Nem volt, így szavazásra teszi fel a határozati javaslatokat, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatokat és az alábbi határozatokat hozta:*

**47/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat egyes önkormányzati rendeletekkel kapcsolatos döntések meghozatalára*” című előterjesztést megtárgyalta és az elhagyott hulladék felszámolásáról és a közterületek tisztán tartásáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője,

Kalmár Ervin, a Városüzemeltetési Osztály vezetője)

**Határidő:** a Közgyűlés 2023. október 26-i ülése

**48/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat egyes önkormányzati rendeletekkel kapcsolatos döntések meghozatalára*” című előterjesztést megtárgyalta és a közterület használatának szabályairól szóló 2/2011. (I.31.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője,

Kalmár Ervin, a Városüzemeltetési Osztály vezetője)

**Határidő:** a Közgyűlés 2023. október 26-i ülése

**3./ Tájékoztató a köztisztasággal kapcsolatos szabályszegések kapcsán indított eljárásokról**

**Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Szokásukhoz híven a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályától bekérték azokat a statisztikai adatokat, amelyek a Közterület-felügyelet eljárás indítására vonatkoznak ennél a Hatóságnál. A következő statisztikai számokat kapták: a Közterület-felügyelet 2023. április 1. és 2023. szeptember 30. között 43 olyan esetet továbbított a Főosztálynak, amely során köztisztasági szabályszegést követtek el. A Főosztály ebből 23 esetben hulladékgazdálkodási bírságot szabott ki, 8 esetben a tényállás tisztázása folyamatban van, továbbá 12 esetben nem indult hatósági eljárás. Az összesített számadatok az alábbiak: 2021. március 1. – 2023. szeptember 30. közötti időszakban,245 köztisztasági szabályszegéssel kapcsolatos esetben kereste meg a Főosztályt a Közterület-felügyelet, amelyből 49 esetben mellőzte a közigazgatási hatósági eljárás megindítását, közigazgatási hatósági eljárás 196 esetben indult, ebből 177 esetben hulladékgazdálkodási bírság (közigazgatási bírság) került kiszabásra. Úgy gondolja, hogy nagyon jó az együttműködés a Közterület-felügyelet és a Kormányhivatal között e téren mindenképp, másrészt a számokból ítélve, mindkét hivatal minden tőle telhetőt megtesz, hogy ezek az eljárások sikeresen, eredményesen végződjenek, valamint visszatartó ereje legyen. Arányaiban ezek elég jó számok.

**Ágoston Sándor, a Közterület-felügyelet irodavezetője:** Csupán pár mondatban szeretne hozzászólni. Úgy gondolja, hogy azokban, akik nincsenek benne az eljárásokban, és felmerül kérdésként, hogy 12 esetben miért nem indult hatósági eljárás, erre szeretné elmondani, hogy sajnálatos módon a közigazgatási eljárásban van olyan passzus, mely szerint, ha nem várható eredmény az eljárás során, akkor automatikusan mellőzhető az az eljárás. Tekintettel arra, hogy ők indítják meg ezeket az eljárásokat a Főosztály felé, múlt heti példát hozott fel, hogy kerékpárral érkezett a Jégpince-Mezei út sarkához egy illető, ami egy SZOVA által kijelölt hulladék elszállító pont, ahol ledobott egy zsák kommunális hulladékot az ismeretlen elkövető, ennek a felderítése hiába van meg térfigyelő kamerán ez a személy, főleg úgy, hogy háttal érkezik, arca sem látható és nem felismerhető, akkor ezekben az eljárásokban nyilván nem várható eredményes lefolytatás, sikeres felderítés, tehát alapvetően erre kell gondolni az említett esetekben. Amit szeretne kiegészíteni, az az, hogy az adott pénzbírság, mert az előterjesztésben és a kapott tájékoztatásban sem szerepel az összeg, ami akár elrettentő is lehetne, annak idején, amikor még a jogszabály máshogyan rendelkezett, példaként említi egy koszos papírzsebkendő eldobását, akkor helyszín bírságként akár 50.000,- Ft is lehetett az az összeg, most sajnos ez nem így néz ki, figyelmeztetni is csak határozatban lehet a Kormányhivatal által, kivéve, ha az elmúlt egy évben volt az a személynek, elkövetőnek közigazgatási szankciója bármilyen okból kiszabva. Ezek az összegek köszönőviszonyban sincsenek azokkal az elkövetett cselekményekkel, amiket tapasztalnak, mindig egy jó példaként szokta felhozni az Ernuszt Kelemen utcai hulladékgyűjtőnél, amikor egy Dormeo matracot, talán 160x200-as méretűt, egy utánfutóról dobtak fel a szelektív gyűjtők tetejére, és ezért kapott 4.500,- Ft-os bírságot. Úgy gondolja, hogy ez minden, csak nem elrettentő összeg. Hangsúlyozza, hogy számára ez mindig szívfájdalom marad, az az eszköz, mind a Közterület-felügyelet, mind a rendőrség kezéből, mint szankció rendszerből kikerült, hogy ők döntsék el egy adott keretben, hogy mikor és milyen cselekménynél, milyen mennyiségnél, megvizsgálva, hogy mit helyeztek el, mit nem helyeztek el, hogy nem ők szabják ki ennek megfelelően, arányaiban a közigazgatási bírságokat. Azt is hozzáteszi, hogy a tavalyi évben volt egy megkeresésük a Kormányhivataltól, ezt is elmondták korábbi bizottsági ülésen, amikor kikérték a szakmai véleményüket a törvény módosítással kapcsolatban, hogy ez most milyen stádiumban tart, azt nem tudja, ők egy olyan táblázatot, egy olyan mérleget állítottak fel, ami alapján lehetne elrettentő példa a bírság, arányokra figyelemmel. Van egy olyan forgalmi rendszámuk, ami náluk fekete listás, mert az elmúlt 3 hétben már 5. alkalommal kanyarodik a Parkerdőbe, nyilván arról nem tud, hogy mind az ötször felvették kamerán, ő 5 eljárást fog majd kapni, de várhatóan az a személy visszatérő lesz. Ezekről az eljárásokról, mint kezdeményezők, mindig kapnak visszajelzést, hogy adott személy milyen szankciót kapott. De bízik abban, hogy a törvény módosítás mihamarabb megtörténik.

**Kelemen Krisztián képviselő, a Bizottság elnöke:** Azt gondolja, hogy a számok, maga a tevekénység elrettentőek, semmi nem marad büntetlenül, dicséret illeti a Közterület-felügyeletet és a Kormányhivatalt, hiszen mindenki a törvényi keretek között minden tőle telhetőt megtesz.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**49/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**4./ Tájékoztató a 2022-2023. évben történt, a közterületi térfigyelő mobil kamera rendszert érintő fejlesztésekről**

 **Előadók:** Desits Zoltán, az Informatikai Iroda vezetője

 Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Köszönti Desits Zoltán Irodavezető Urat, akinek át is adja a szót.

**Desits Zoltán, az Informatikai Iroda vezetője:** Úgy gondolja, hogy az előterjesztésben részletesen szerepelnek a számadatok, a 2022. és 2023. évben azokat a kamerákat cserélték le, amik analóg eszközök voltak, ezeket próbálták digitális kamerákra cserélni. A 2024. évre vonatkozóan már összeírták azokat az eszközöket, amik még maradtak, ez összesen 3 hely, hangszórókból 3 vagy 4, ezekre kértek már indikatív árajánlatot, melynek készítése már folyamatban van, és a 2024. évi költségvetés tervezéséhez szükséges. Ami után elmondható lesz, hogy az összes 72 db kültéri kamera és a hozzá tartozó eszköz egy digitális egységet fog képviselni és megfelelő karbantartás mellett hosszú ideig tud működni. Úgy gondolja, hogy utána lehet a bővítésen elgondolkodni, de ehhez már a személyi feltételeket is figyelembe kell venni, valamint a helyszín adottságát is.

**Kelemen Krisztián képviselő, a Bizottság elnöke:** Köszöni a hozzászólást, valamint a munkájukat és a Közterület-felügyelet munkáját. Ha a jövő évben tudják folytatni a fejlesztéseket, akkor elmondható lesz, hogy a kamerarendszer teljes egészében felújításra került, beleértve a szervert, azt, hogy a 8 nap helyett 30 napig tudják megőrizni a felvételeket, így már a bővítésen lehet elgondolkodni valóban, nyilván számos hely van, amit szakmai indokok alapján felvették a listára, vagy képviselői kérés alapján. Szükséges beruházás lesz majd. Az előterjesztésben szerepelnek a 2023. évben lecserélt analóg kamerák helyszínei.

**Ágoston Sándor, a Közterület-felügyelet irodavezetője:** Az előtte szólók jól összefoglalták a fejlesztéseket. Ő köszönetet szeretne mondani irodavezető társának, hogy ilyen hatékonyan tudnak együtt dolgozni napi szinten. A másik köszönet a rendőrségé, hiszen az információ áramlás nagyon jól működik közöttük. A kamera fejlesztés nagyon fontos, így már megfelelő minőségű képet is tudnak szolgáltatni a rendőrhatóság részére. A 2023-as kameracserék számára szívmelengetők, mert ezek azok a kamerák voltak, amik már 2020 óta nem működtek, vagy a kép minősége szinte használhatatlan volt, ez nagy siker, hogy ki tudták ezeket cserélni. Köszöni mindenkinek a munkáját.

**Kelemen Krisztián képviselő, a Bizottság elnöke:** Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**50/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a közterületi térfigyelő mobil kamerarendszert érintő fejlesztésekről szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Desits Zoltán, az Informatikai Iroda vezetője

Ágoston Sándor, a Közterület-felügyelet irodavezetője)

**Határidő:** azonnal

**5./ Tájékoztató a szombathelyi Fő tér környezetében felmerült közbiztonsági problémákról** *(szóbeli előterjesztés)*

**Előadó:** Dr. Gulyás Ferenc r. ezredes, kapitányságvezető, a Bizottság tagja

**Kelemen Krisztián képviselő, a Bizottság elnöke:** Az elmúlt időszakban az ominózus családok összetalálkoztak a Fő téren, gázspray, húsklopfoló, partvisnyél került elő, de köszönet a rendőrség gyors és hatékony intézkedéséért, az elmúlt időszakban nem ez volt az egyetlen, amit láthattunk a rendőrség részéről.

**Dr. Gulyás Ferenc r. ezredes, a Bizottság tagja:** Köszöni a szót. A két családnak a találkozása volt a napirend hátterében. Elmondható, hogy a két család veszekedése, viszálya nem a Fő térre van kihegyezve, hanem tényleg bárhol képesek egymásnak esni. Azt tudni kell, hogy sérülés nélkül vitték be a résztvevőket az események után, még könnyű sérülés sem volt. Nyilván hangosak voltak, de mivel volt már előzménye ennek a veszekedésnek, az osztályvezetőkkel megbeszélték és az ügyészség is partner abban, hogy minden alkalommal őrizetbe lesznek véve, a személyi szabadságuk korlátozva lett, a bűncselekmény elkövetésével gyanúsítható személyek előzetes letartóztatásban vannak. Nyilván a Fő tér egy érzékeny pontja Szombathelynek, Polgármester Úrral is egyeztettek már róla, szerveznek egy megerősített szolgálatot. Nyilván, a két család egy ideig megnyugszik, majd egyszer újra összevesznek, valószínűleg ez mindig elő fog jönni. A folyamatban lévő ügyről ennyit tud elmondani, valamint, hogy egy látható szolgálatot fognak szervezni.

**Kelemen Krisztián képviselő, a Bizottság elnöke:** Köszöni a rendőrség munkáját. Az eset után Polgármester Úrral és a városvezetői értekezleten azonnal beszéltek, nem dugják homokba a fejüket. Nyilván, ahogy Kapitány Úr is említette, a Fő tér kiemelt helyszíne a városnak, és a városvezetésnek fontos a közbiztonság, felhatalmazta őt Polgármester Úr, hogy minden támogatást megadjanak a Szombathelyi Rendőrkapitányságnak. Polgármester Úr mondta, hogy egy plusz 2 milliós támogatással tudják támogatni a rendőrséget, hogy erősítsék meg a Fő tér és környékén a gyalogos járőrszolgálatot, valamint kisebb összeggel, de plusz támogatást nyújtanak a Közterület-felügyeletnek, de ezt majd a következő napirendi pontban részletesen tárgyalni fogják.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**51/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató a szombathelyi Fő tér környezetében felmerült közbiztonsági problémákról”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Gulyás Ferenc kapitányságvezető, a Bizottság tagja)

**Határidő:** azonnal

**6./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(szóbeli előterjesztés)*

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Szombathelynek van egy Bűnmegelőzési Koncepcióhoz kapcsolódó Cselekvési Terve, amihez tartozik egy 1,5 milliós költségvetési tételsor, ehhez érkeztek kérelmek. Ebből a rendőrség támogatására 150.000,- Ft-ot már felhasználták, amiből a rendőrség várótermébe beszerzésre és kihelyezésre került egy jól működő szemléltető eszköz, ami nagyon hasznos az ott várakozók számára. Köszöni a Katasztrófavédelem pályázatát, megkapta Kovács Balázs Kirendeltségvezető Úrtól, melyben azt kérte, hogy Szombathely és a környező települések tűzbiztonságának növelése érdekében támogassák a pályázatukat. A tájékoztatáshoz szükséges eszközöket, egyéni védőfelszereléseket kívánnak beszerezni, valamint a Szombathelyi Katasztrófavédelmi Kirendeltség minden hónap utolsó péntekén tájékoztató standot üzemeltet a Szombathelyi Vásárcsarnokban. Az elnyert támogatásból a védőfelszereléseken túl további 35 db füstérzékelő kerülne beszerzésre. Ami tavalyi évben is jól működött, a Pálos Károly, illetve a FÉHE Kft. látóterébe került rászoruló családoknak került kiosztásra. Az utóbbi időben a füstérzékelőkre talán még nagyobb szükség van, ahogy a híradásokban látható. Ez az egyik pályázat, 500.000,- Ft értékben.

A másik pályázat, amit kaptak, a rendőrség részéről érkezett, méghozzá a Bűnmegelőzési Alosztály tevékenységének támogatására. Az Alosztály, valamint a Szombathelyi Rendőrkapitányság iskolai bűnmegelőzési tanácsadója – összesen hat fő – részére „bűnmegelőzés” és „police” felirattal ellátott póló, polár pulóver és vízálló dzseki, valamint „bűnmegelőzés” feliratú esernyő beszerzéséhez kérnek támogatást. Ruházatot a prevenciós előadások megtartásához vennék igénybe. A kérelem tartalmaz 6 db vízálló dzseki, 6 db polár felső, 7 db póló, 7 db automata esernyő és 450 db golyóstoll beszerzését. A támogatási kérelem összege 350.000,- Ft. Köszöni szépen Némethné dr. Zsigó Zita Alezredes Asszony munkáját és a rendőrség munkáját, hiszen a város szinte összes rendezvényén részt vesz a Bűnmegelőzési Alosztály, illetve munkatársai, a BikeSafe regisztrációval, és véleménye szerint, az, hogy ők ott vannak, ad az állampolgároknak szubjektív biztonságérzetet.

Még a Közterület-felügyelet részéről van egy 300.000,- Ft értékű támogatási kérelem, a Belváros közbiztonságának megerősítése érdekében túlszolgálat elrendelésének költségére és egyéni ruházati ellátmány beszerzésére kérnek támogatást.

Illetve, a tételsoron fennmaradó 200.000,- Ft értékben, a Claudius Polgárőr Egyesület részére az éjszakai életben a szombathelyi ifjúságot segítő tevékenység érdekében tárgyi eszközök beszerzésére kérnek támogatást. Az Egyesület tervezi főként az éjszakai életben található, bajbajutott fiatalok segítését, egy külön brand-del ellátott tevékenység keretén belül. Ennek részleteiről az Egyesület Elnök Asszonya a novemberi bizottsági ülésen számol be. Elöljáróban annyit elmondhat, hiszen Vikivel egy órával a Bizottsági ülés előtt is beszéltek, hiszen gyakorlatilag a polgárőr egyesület az, aki gyalogosan, vagy akár gépjárművel lát el szolgálatot az éjszakai életben, és sok fiatal csoport van a város területén, akiket megcéloznának a pályázattal, a parkokban, játszótereken lévő fiatal csoportokat, akiket megszólítanának mentális prevencióval, drogprevencióval, illetve, ha találkoznának olyan bajbajutott, segítségre szoruló fiatallal, akinek lemerült a mobiltelefonja, nem tud taxit hívni, nem tud adott esetben hazatelefonálni, hogy mikor ér haza, vagy adott esetben menjenek el érte, akkor lenne egy olyan „taktikai táskája” a Claudius Polgárőr Egyesületnek, amiben lenne egy elsősegély doboz, power bank lemerült telefonokhoz, ártalom csökkentéshez ásványvíz, adott esetben, ha hölgyeknél menstruációs segédeszközök és egyéb eszközök, amikkel a fiatalok dolgait tudják segíteni. Hogy mik lesznek ezek az eszközök, ezt fogja az Egyesület összeállítani a következő bizottsági ülésre és kidolgoznak egy olyan koncepciót, amelyhez nyilván szakemberek segítségét is fogják kérni, mint például a KEF, az ottani szakemberek fel tudják őket készíteni, illetve olyan tájékoztatást is tudnak majd adni fiataloknak, amely adott esetben azt a célt szolgálja, ha a fiatalnak mentális vagy addiktív problémája van, akkor hova tud fordulni szakember segítségéért.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**52/2023. (X.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és az önkormányzat 2023. évi költségvetéséről szóló 4/2023. (II.28.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” sora terhére javasolja a polgármesternek, hogy az alábbi támogatási összegeket biztosítsa:

1. A Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére Szombathely és a környező települések tűzbiztonságának növelése érdekében tűz- és baleset-megelőzési kampányához szükséges eszközök beszerzésére 500.000,- Ft értékben.
2. A Vas Vármegyei Rendőr-főkapitányság részére prevenciós célú tárgyak beszerzésére 350.000,- Ft értékben.
3. A Közterület-felügyelet részére a belváros közbiztonságának megerősítése érdekében túlszolgálat elrendelésének költségére és egyéni ruházati ellátmány beszerzésére 300.000,- Ft értékben.
4. A Claudius Polgárőr Egyesület (a továbbiakban: Egyesület) részére az éjszakai életben a szombathelyi ifjúságot segítő tevékenység érdekében tárgyi eszközök beszerzésére 200.000,- Ft értékben. Az Egyesület tervezi főként az éjszakai életben található, bajbajutott fiatalok segítését, egy külön brand-del ellátott tevékenység keretén belül.

**Felelős:** Dr. Nemény András polgármester

 Dr. Horváth Attila alpolgármester

Kelemen Krisztián, a Bizottság elnöke

 (A végrehajtás előkészítéséért:

 Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-4. azonnal

**7./ Különfélék**

**Előadó:** Kelemen Krisztián, a Bizottság elnöke

**Egyed László tű. alezredes, a Bizottság tagja:** Sokuknak van szubjektív vagy objektív véleményük az elektromos rollerekről. Ő egy pozitív objektív véleményt szeretne elmondani. A kijelölt helyeken, amiket kijelöltek az Önkormányzat és az üzemeltető cég munkatársai, most egy kicsit rendezettebbeknek látni ezeket a rollereket és ez számára pozitív visszajelzés, hogy ezt így is fogják használni az állampolgárok. Ezt szerette volna elmondani.

**Dr. Gulyás Ferenc r. ezredes, a Bizottság tagja:** Köszöni szépen a Bizottság munkáját, így év vége felé közeledve tudnak egyfajta mérleget húzni, és az utolsó szavazásnál is látszott, hogy milyen sokrétű, átfogó az a feladatrendszer, amivel a Bizottság foglalkozik, és úgy gondolja, hogy ezt a munkát mindenki komolyan veszi. Szeretné megköszönni a rendőrség támogatását és további jó munkát kíván mindenkinek.

**Kelemen Krisztián képviselő, a Bizottság elnöke:** Két dolgot mondana, Lutor Kata kolleganő készített képeket a bizottsági ülésről, hiszen sajtónyilvános az ülés. De megkérdezi, hogy van-e valakinek ellenvetése, hogy a képek felkerüljenek a szombathely.hu honlapra. Mivel nem volt, ezért megköszönte, és a képeket is Lutor Katának. A másik, a lakók felhívták a figyelmet a Pázmány Péter krt. 28. számú háznál nagyon sok esetben a ház falához nagyon közel parkolnak autók a garázsok előtt. Ez nem csak azt a problémát veti fel, hogy a garázsból nem tudnak kijárni az autósok, hanem hogy adott esetben nem férnek hozzá egy esetleges lakástűzhöz a tűzoltók egyik oldalról sem, hiszen mindkét oldalon garázssorok vannak és közel parkolnak az autókkal. A napokban várható ezért egy sárga jelzéssel, egy tűzoltósági felvonulási terület felfestése a SZOVA Zrt. által. Úgy gondolja, hogy ez ezzel parkolót nem vesznek el, maximum illegális parkolóhelyet, úgy gondolja, hogy a lakóknak ezzel nem lesz kifogása. De kéri a Közterület-felügyeletet, hogy hasonlóan a 14 emeletesnél, egy ideig, hogy a lakók ezt megszokják, legyen ott egy kiemelt ellenőrzés, nem feltétlenül az a cél, hogy büntessenek, hanem inkább a figyelmeztetés, hogy a lakók hozzászokjanak az új helyzethez.

Van-e esetleg még hozzászólás? Nem volt. Köszöni az ülésen tanúsított munkát, a nyilvános ülést 15 óra 48 perckor lezárja.

*Jegyzőkönyv lezárva, 15 óra 48 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**